Երջանիկ Գևորգյան

Երջանիկ (Կամարնիկ) Հունանի Գևորգյան (նոյեմբերի 5, 1935(1935-11-05), Այգեշատ, Հոկտեմբերյանի շրջան, Հայկական ԽՍՀ, ԱԽՖՍՀ, ԽՍՀՄ - նոյեմբերի 3, 2020(2020-11-03)), հայ լեզվաբան։ Բանասիրական գիտությունների դոկտոր (1991):


== Կենսագրություն ==
Երջանիկ Գևորգյանը ծնվել է 1935 թվականի նոյեմբերի 5-ին, Արմավիրի մարզի Այգեշատ գյուղում։ Վաղ տարիքում որբացել է. մայրը մահացել է, հորն աքսորել են Սիբիր։ Երջանիկի դաստիարակությամբ սկզբնական շրջանում զբաղվել են բարեկամները։ 1937 թվականին 2 տարեկան հասակում ընկել է էլեկտրական օջախի վրա և այրվածքների պատճառով կորցրել տեսողությունը, և երեխային հանձնել են Նոր Խարբերդի մանկատուն։ 1941-1953 թվականներին սովորել է Երևանի կույրերի գիշերօթիկ դպրոցում։ 1959 թվականին ավարտել է Երևանի պետական համալսարանը։ Աշխատել է Հայաստանի կույրերի միությունում որպես հրատարակչություն սղագրող, ակումբի ղեկավար, «Բյուլետեն» պարբերականի խմբագիր։ 1970 թվականից աշխատել է ԵՊՀ-ում, 1985 թվականից՝ Հայագիտական հետազոտությունների լաբորատորիայում։ 1976 թվականից երգել է Հայաստանի կույրերի միության երգչախմբում, 1995 թվականից՝ ՀՀ լեզվի պետական տեսչության հեռուստառադիոհաղորդումների լեզվի վերահսկող, վարել է հաղորդաշարեր ռադիոյում և հեռուստատեսությունում՝ նվիրված հայոց լեզվի խնդիրներին։ 2013 թվականից դասավանդում է Հայաստանի պետական մանկավարժական համալասրանի հատուկ կրթության և մանկավարժության ամբիոնում։
Երիտասարդ տարիքից ուսումնացիրել է մարդկանց շփումը ժեստերի լեզվի միջոցով։ Իր ուսումնասիրությունների արդյունքում առանձնացրել է 646 ժեստ, բացահայտել է դրանց իմաստն ու բաժանել 5 խմբի։
Աշխատությունները վերաբերում են հայերենի բառագիտությանը, դարձվածաբանությանը, հայոց շարժումնային լեզվին և ուղղախոսությանը։ Հեղինակ է բառարանների «Ժամանակակից հայոց լեզվի համանունների բառարան» (1978), «Հայոց շարժումային լեզվի բացատրական բառարան» (2003), «Հայերեն-էսպերանտո-ռուսերեն, էսպերանտո-հայերեն-ռուսերեն» (2004, համահեղինակ)։


== Անդամակցություն ==
Հայաստանի կույրերի միության պատվավոր անդամ


== Պարգևներ ==
Վահան Թեքեյանի անվան մրցանակ (2004)
Հայաստանի կույրերի միության ոսկե մեդալ
ՀՀ կրթության և գիտության նախարարության ոսկե մեդալ
ՀՀ ԿԳ նախարարության ոսկե մեդալ (2006)
ՀԿՄ ոսկե հուշամեդալ (2008)
ՀՀ ԱԳ Հակոբ Մեղապարտ մեդալ (2010)
Բնության և հասարակության ակադեմիայի «Յոհան Վոլֆգանգ ֆոն Գյոթե» մեդալ (Գերմանիա) (2014)


== Երկեր ==
Հայերենի դարձվածքները։ Գևորգյան Երջանիկ Հունանի, Մարգարյան Ալեքսանդր Սիմոնի [խմբ.], Երևանի պետական համալսարան, Երևան, ԵՊՀ հրատարակչություն, 1969։
Ժամանակակից հայոց լեզվի համանունների բառարան, 1978։
Բառաքերականական համանունները ժամանակակից հայերենում։ Գևորգյան Երջանիկ Հունանի, Երևան, ԵՊՀ հրատարակչություն, 1983։
Հայոց շարժումնային լեզվի բացատրական բառարան, 2003։
Հայերեն-էսպերանտո-ռուսերեն, էսպերանտո-հայերեն-ռուսերեն բառարան, 2004 (համահեղինակ)։
Սխալ և ճիշտ։ Գևորգյան Երջանիկ Հունանի, Միրզոյան Լավրենտի Աշոտի, Գևորգյան Սուսաննա, Գեղամյան Սեյրանուհի Հայկազի, Երևան, Գրաբեր, 2006։
Հեռուստառադիոեթեր։ Լեզվական մեղանչումներից մինչև անաղարտություն։ Գևորգյան Երջանիկ Հունանի, Գևորգյան Սուսաննա, Երևան, Էդիտ պրինտ, 2010։
Գարեգին Նժդեհի ստեղծագործութիւններին բնորոշ լեզուաոճական միջոցները, Գևորգյան Երջանիկ Հունանի, Գևորգյան Սուսաննա, Մադոյան Արշակ Գևորգի, Հայագիտական հետազոտությունների ինստիտուտ, Երևանի պետական համալսարան, Երևան, ԵՊՀ հրատարակչություն, 2015։


== Ծանոթագրություններ ==


== Արտաքին հղումներ ==
Ի՞ՆՉ ԼԵԶՎՈՎ Է ԽՈՍՈՒՄ ԵԹԵՐԸ(չաշխատող հղում)
Դու կարող ես Հյուրն է Երջանիկ Գևորգյանը
Բարև, ես եմ / Երջանիկ Գևորգյան, Բելլա Ամարյան